
גאולה
יעקב אריאל
שיח לשבת בהר בחוקותי
מושג הגאולה בפרשת בהר חוזר על עצמו פעמים רבות. ראשית הוא מוזכר בקשר לגאולת האדמה –הקרקע הנגאלת מידי הקונה אותה, ושנית הוא מוזכר בקשר לגאולת העבד העברי. כמו כן, מוזכר מושג הגאולה בהקשרים שונים לגמרי, לכאורה, בקשר לגאולת דם במקרה של רצח (בפרשיות מסעי וואתחנן), ובקשר לייבום – בו גואל הדם מייבם את האלמנה. ברצוני לנסות להסביר את מושג הגאולה ומשמעותו בארבעת ההקשרים שהזכרתי. 

ראשית, עלינו לשאול את עצמנו מהי גאולה?

גאולה אינה רק יציאה ממצב קשה ולא נעים ביותר אל מצב נהדר וטוב. אילו היה כך, לא היתה התורה משתמשת במקרה של מכירת קרקע במושג "גאולה". מכיוון שלא בטוח שמכירת קרקע נעשית כאילוץ כלכלי. ייתכן והיא מתבצעת לצורך השתדרגות או לצורך עקירה למקום מגורים מועדף. משום כך נראה לי שגאולה היא יציאה ממצב לא טבעי ולא ביתי וחזרה אל המצב המקורי הטבעי. גאולה היא חזרה למצב הטבעי שהיה קיים לפני המצב הנוכחי, למצב הביתי בו חי האדם.גאולת העם, גאולת הארץ, גאולת דם, גאולת האדם, גאולת אדמה, ועוד מושגים מוכרים אלו – כולם מעידים על חזרה. 

גאולת העם והארץ: חזרה לארץ ישראל, ארץ אבותינו. חזרה למצב צבירה של עם במקום מצב 'בודדת'. 

גאולת האדם: חזרה לחופש הטבעי אתו נולד האדם. גם אם נולד כעבד, אין אדם יכול להתנתק מהחופש שלו, כך הוא המצב הטבעי של כל אדם בוגר – בן חורין. אף בעולם של עבדות מזכירה לנו התורה את המצב הטבעי שצריך להיות ומוכרח להיות. לשם כך מגבילה התורה ביותר את משך העבדות של העבד ואת סוג העבודות אותן אפשר להטיל עליו.
גאולת האדמה: גאולת הקרקע מידי בעליה הנוכחיים וחזרתה לידינו. האדמה שייכת לנו באופן לא-הפיך. ואף יותר מכך – "ולא תיסוב נחלה ממטה אל מטה" – כך נאמר בסוף ספר במדבר בפרשת מסעי. כלומר, אף בתוך המטות אין אפשרות להעביר אדמות. האדמה שייכת לשבט המיוחד שלה. וגם במקרה בו נמכרה הנחלה לאדם משבט אחר היא מוכרחת לחזור לבעליה המקוריים ביובל. 

 ולבסוף, גאולת דם. עד כאן הכל היה מובן – כיצד כל דבר חוזר למקומו הקבוע. אל ביתו. אך כיצד ניתן לחזור ולגאול את הדם השפוך, להחזיר את המצב לקדמותו? כיצד ניתן לכפר על דם שנשפך? ברצוני להסביר את גאולת האח המת, וכך אולי לפתור את השאלה שהעלינו.

מצוות הייבום: כאשר אדם מת ללא ילדים, מצוּוה אחיו לייבם את אשתו ולהקים לאחיו שם-זרע. הקמת השם שווה לגאולה. יש פה נסיון להחזיר את השם לאדם המת. להקים אותו לתחייה. המצווה גדולה עד מאוד וכמוה שכרה. גאולת הדם המפורסמת על ידי בועז ורות הביאה לבניין בית המלוכה של דוד המלך. החזרה למצב המתוקן נחשבת מקום מעולה ביותר בעיני התורה, עד כדי כך שהמסרב לייבם מחויב בביצוע חליצה לאלמנת אחיו, שהוא מעשה משפיל ביותר ומעיד לעיני כל הנוכחים על בושתו של המסרב להקים זרע לאחיו, עצמו ובשרו. 

כעת נחזור לנושא גאולת הדם. שכמוה כמו כל הגאולות הקודמות – חייבת להתבצע על ידי קרובו של בעל הדבר. במקרה שלנו – הנרצח. "ולארץ לא יכפר.. כי אם בדם שופכו". כשם שאנו מקריבים קרבנות חטאת וכפרה המכפרים לנו על עוונות שלכאורה אין שום דרך לתקן אותם. היה ונגמר. חסל. ואילו הקרבנות מביאים לתיקון על חטאים בלתי חוזרים אלו, כך גם אצלנו: הרוצח ששפך את דם הנרצח, ביצע מעשה לא יכופר ולא ניתן לתקנה. אולם מלמדת אותנו התורה שתקנתו של הרוצח היא הריגתו. שפיכת דמו של הרוצח מכפרת על דם הנרצח ומביאה לידי גאולה. אומר לנו רש"י, שהתורה באה למנוע חשיבה של "אחד מת, למה להרוג עוד אחד?". לא. צריך להרוג את הרוצח – ופעולה זו היא היחידה שיכולה להשלים את המצב שנוצר. נוצרה פגיעה חמורה – הרג אדם. הפגיעה נתקנת באופן הדומה ל"מידה כנגד מידה". המעגל נסגר, אמנם לא הכל שב לקדמותו, המת לא חזר לחיים, אולם כשם שהולדת בן מאלמנת האח סוגרת מעגל ומביאה לגאולה למת, כך גם הריגת הרוצח מביאה לידי תיקון. לאדם ולאדמה.

